РЕГЛАМЕНТ ЗА ИЗПЪЛНЕНИЕ (ЕС) № 650/2014 НА КОМИСИЯТА
от 4 юни 2014 година
за определяне на технически стандарти за изпълнение по отношение на формата, структурата, съдържанието и датата на годишното публикуване на информацията, която се оповестява пред компетентните органи в съответствие с Директива 2013/36/ЕС на Европейския парламент и на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (1), и по-специално член 143, параграф 3 от нея,
като има предвид, че:
(1)
Директива 2013/36/ЕС изисква от компетентните органи да оповестяват определена информация с цел вътрешният банков пазар да функционира все по-ефективно и гражданите на Съюза да разчитат на подходяща степен на прозрачност. Оповестяваната информация следва да бъде достатъчна по обем, за да даде възможност за съдържателно сравнение на подходите, възприети от компетентните органи на различните държави членки.
(2)
За да се улесни още повече тази оценка, предоставяната от всички компетентни органи информация следва да се публикува в еднакъв формат, да се актуализира редовно и да е достъпна на единен електронен адрес. При все че предвидените в дял VIII от Директива 2013/36/ЕС изисквания за оповестяване на информация надхвърлят обхвата на пруденциалното регулиране, акцентът на настоящите технически стандарти пада на първо място върху отговорностите по надзора, които произтичат от посочената директива и от Регламент (ЕС) № 575/2013 на Европейския парламент и на Съвета (2).
(3)
Настоящият регламент е изготвен въз основа на проектите на технически стандарти за изпълнение, представени на Комисията от Европейския банков орган (ЕБО).
(4)
ЕБО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена съгласно член 37 от Регламент (ЕС) № 1093/2010 на Европейския парламент и на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Законови и подзаконови разпоредби, административни правила и общи насоки
В съответствие с член 143, параграф 1, буква а) от Директива 2013/36/ЕС компетентните органи публикуват информацията за текстовете на законовите и подзаконовите разпоредби, административните правила и общите насоки, приети в техните държави членки в областта на пруденциалното регулиране, като за целта използват съответните формуляри от части 1 - 8 в приложение I.
Член 2
Варианти и прерогативи
В съответствие с член 143, параграф 1, буква б) от Директива 2013/36/ЕС компетентните органи публикуват информацията относно начина на упражняване на вариантите и на прерогативите, предвидени в законодателството на Съюза, като за целта използват съответните формуляри от части 1 - 12 в приложение II.
Член 3
Общи критерии и методологии за процеса на надзорен преглед и оценка
В съответствие с член 143, параграф 1, буква в) от Директива 2013/36/ЕС компетентните органи публикуват информация за общите критерии и методологии, които използват при извършването на надзорния преглед и оценката, предвидени в член 97 от същата директива, като за целта използват формуляра от приложение III.
Член 4
Обобщени статистически данни
В съответствие с член 143, параграф 1, буква г) от Директива 2013/36/ЕС компетентните органи публикуват информация за обобщените статистически данни за основните аспекти от прилагането на надзорната уредба, като за целта използват формулярите от части 1 - 6 от приложение IV.
Член 5
Дата на годишно публикуване
В срок до 31 юли 2014 г. компетентните органи за първи път публикуват на единен електронен адрес информацията, изброена в член 143, параграф 1 от Директива 2013/36/ЕС.
Най-късно до 31 юли всяка година компетентните органи актуализират информацията, посочена в член 143, параграф 1, буква г) от същата директива, въз основа на данните за състоянието към 31 декември от предходната година.
Компетентните органи актуализират редовно и не по-късно от 31 юли всяка година информацията, посочена в член 143, параграф 1, букви а) - в) от същата директива, освен ако липсва промяна в публикуваната информация.
Член 6
Заключителни разпоредби
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 юни 2014 година.